**Pravidlá a postup pri uznávaní predmetov absolvovaných v rámci Erasmus+ štúdia**

1. Študent si pred nástupom na zahraničnú mobilitu musí s pomocou príslušného garanta študijného programu zostaviť študijný plán formou vyplnenia “Tabuľky predmetov” (zverejnenej na web stránke AOS).
2. Pri zostavovaní plánu musí byť dodržané nasledovné:

* Vyberať si môžete z celej ponuky predmetov zahraničnej vysokej školy, pričom Vám budú uznané len absolvované predmety v rámci rovnakého stupňa vysokoškolského štúdia.
* Ak ste študentom prvého stupňa a vyberiete si z ponuky predmet, ktorého ekvivalent sa na AOS vyučuje na druhom stupni, hodnotenie tohto predmetu a získané kredity sa Vám zapíšu do semestra, v ktorom ste ho absolvovali počas Erasmu. Takto absolvovaný predmet nie je možné uznať na druhom stupni.
* Ak ste študentom druhého stupňa a vyberiete si predmet, ktorý ste už absolvovali na AOS na prvom stupni, hodnotenie tohto predmetu a získané kredity sa Vám zapíšu do semestra, v ktorom ste ho absolvovali počas Erasmu.
* Predpokladaný počet získaných kreditov musí byť 30 a viac v danom semestri, aby boli splnené podmienky na riadne skončenie štúdia. Do týchto 30 kreditov sa počítajú kredity :
  1. z predmetov, ktorých hodnotenie absolvujete na AOS,
  2. z predmetov, ktoré absolvujete na Erasme, ktoré majú ekvivalent na AOS a my Vám ich uznáme v danom semestri,
  3. z predmetov, ktoré ste absolvovali na Erasme a nemajú ekvivalent na AOS.
* Predmet na AOS môže byť nahradený aj viacerými predmetmi, pričom sa kredity sčítajú.

1. Predmety z Odporúčaného študijného plánu AOS, ktoré nemajú na zahraničnej vysokej škole ekvivalent musí študent absolvovať na AOS. Absolvovanie týchto predmetov, kontrolu a hodnotenie študijných výsledkov v rámci týchto predmetov, je študent povinný vopred konzultovať s vyučujúcim daného predmetu. Na základe uvedeného, bude neskôr (spravidla na začiatku semestra) vypracovaný „Individuálny rozvrh zamestnania“ podpísaný vyučujúcim. Po schválení prorektorom pre vzdelávanie má študent garantovaný dohodnutý spôsob a absolvovanie predmetov.
2. Študent zároveň musí vyplniť Dohodu o štúdiu (Learning Agreement) na základe schválenej Tabuľky predmetov z bodu číslo 1. Predmety, ktoré si študent vybral na zahraničnej VŠ zapisuje do Dohody o štúdiu do tabuľky A. Predmety, ktoré mu budú uznané po úspešnom absolvovaní mobility v zahraničí na AOS v danom semestri zapisuje do tabuľky B. Do tabuľky B zapisuje aj predmety, z ktorých musí vykonať záverečné hodnotenie na AOS.
3. Vyplnenú Dohodu o štúdiu musí odsúhlasiť príslušný garant študijného programu. Odsúhlasenú Dohodu o štúdiu podpisuje študent a príslušný garant študijného programu. Podpísanú Dohodu o štúdiu následne študent osobne odovzdá Erasmus+ koordinátorovi. Dokument Dohoda o štúdiu vypĺňa študent aj elektronicky na stránke OLA – Online Learning agreement (<https://learning-agreement.eu>) podľa dokumentu „Tutoriál k Online Learning Agreement pre študentov Akadémie ozbrojených síl generála Milana Rastislava Štefánika“, ktorý je k dispozícii študentom na web stránke školy. Akékoľvek zmeny v odsúhlasenom študijnom pláne a predmetoch, ktoré študent zistí po príchode na prijímajúcu zahraničnú vysokú školu, musí nahlásiť a formálne zdokumentovať do 30 dní po jeho nástupe na zahraničnú vysokú školu. Študent všetky zmeny v študijnom pláne odsúhlasuje s garantom študijného programu a Erasmus + koordinátorom najneskôr do 30 dní po nástupe na zahraničnú vysokú školu.
4. Hodnotenie a získané kredity z predmetov, ktoré študent absolvoval počas Erasmu na zahraničnej vysokej škole sa uznávajú alebo zapíšu na základe písomného výpisu výsledkov štúdia (Transcript of Records), ktorý je vystavený a potvrdený zahraničnou vysokou školou.
5. Uznanie štúdia môže byť zamietnuté v prípade, že študent nedodržal minimálnu stanovenú dobu študijného pobytu uvedenú v Dohode o štúdiu. V takomto prípade to bude brané ako závažné porušenie pravidiel a Akadémia ozbrojených síl gen. M. R. Štefánika môže žiadať vrátenie časti alebo celého grantu.
6. Všetky predmety absolvované počas študijného pobytu Erasmus+ sú uznané a zapísané ako výberové predmety.
7. Študent je povinný prispôsobiť svoj študijný plán na daný akademický rok tak, aby umožňoval bezproblémový postup do ďalšieho obdobia štúdia.